NaiveNeuron/SloPal huggingface dataset:
Dostál, Ondrej, poslanec NR SR (2017-09-14):
Ďakujem kolegom za reakcie. Pán poslanec Klus, áno, je to tak, že zákon napríklad vo vzťahu k bilbordom zvýhodňuje silnejších kandidátov a silnejšie strany. Lebo napríklad ak si dáte reklamu na Facebook, tak by už nemala byť 48 hodín pred voľbami sa zjavovať a byť sponzorované odkazy. Napríklad pán poslanec Kolesík to pred minulými voľbami porušoval, zaujímavé, ale bilbordy môžete mať. Bilbordy nikto nevypne, bilbordy, bilbordy ostanú, ostanú na viditeľnom mieste a prostredníctvom nich si kandidáti budú viesť, viesť aj naďalej kampaň. Čiže na jednej strane hovoríme, že chceme vytvoriť rovné podmienky, na druhej strane diskriminujeme tých slabších. Súhlasím s tým, čo hovoril pán poslanec Pčolinský. Napríklad tie prieskumy sa dajú veľmi jednoducho obchádzať, na nejakom zahraničnom serveri, zverejnite výsledok a to nie je trestné alebo teda postihnuteľné v zmysle zákona. Pán poslanec Mazurek, áno, no zabudol som v tom vystúpení, tak ešte doplním, že ďalší z tých bodov sa týka ustanovenia, ktoré v súčasnosti stanovuje, že pri vysielaní volebnej reklamy v elektronických médiách zodpovednosť za obsah politickej reklamy majú politické strany, koalície a kandidáti na prezidenta. Aby toto ustanovenie náhodou nebolo interpretované tak, že televízie a rozhlasy nemôžu odmietnuť kampaň napríklad, keď obsahuje fašistickú propagandu, tak tam dávame, dopĺňame ustanovenie, že tieto subjekty majú povinnosť odmietnuť vysielanie politickej reklamy, ktorá podnecuje národnostnú, rasovú a náboženskú alebo inú nenávisť, propaguje totalitné hnutia alebo popiera či schvaľuje zločiny režimov založených na fašistickej alebo komunistickej ideológii. Takže nezabudli sme ani na vás, nebojte sa.
Šefčík, Marek, poslanec NR SR (2020-04-28):
Ďakujem za slovo. Pán Beluský, ja sa dotknem dvoch vecí. Prvá je, vy ste sa bavili o tej Súdnej rade, že sme nedodržali sľub alebo to, čo je v programovom vyhlásení. Ono to tu bolo už vysvetlené, už to vysvetľoval pán predseda Národnej rady Boris Kollár, ale potom to vysvetľoval aj premiér. Takže vy len počujete, čo chcete počuť. A toto, jak vám to vysvetlili, že programové vyhlásenie vlády ešte vlastne nebolo ani schválené, a ďalšie dôvody, toto už počuť nechcete. Ale jedna vec, dovoľte mi ešte povedať k tomu, že sa nevyjadrujeme k obsahu. Je veľmi dôležité v dnešnej dobe informácií, množstva informácií, je veľmi dôležité, kto tie správy hovorí. Veľmi dôležité to je, pretože ak pred tým mnohonásobne klamal, zavádzal, tak mi povedzte, aká je dôveryhodnosť správ, ktoré nám podáva teraz. Ďakujem.
Fecko, Martin, poslanec NR SR (2014-11-10):
Ďakujem pekne. Pán minister, tiež gratulujem k funkcii, hoci v takom období, v akom ste sa dostali, tak vám to nezávidím vôbec. Keď ste spomínali, že je to v každé roky ako na hojdačke, že sa to mení, tak sa chcem opýtať vlastne, vieme, aké chceme mať zdravotníctvo, a vieme, akými krokmi sa chceme k tomu dostať? Takže to keď si ujasníme, tak myslím, že by sme vedeli nájsť aj opozičné nejaké možnosti riešenia. Chcem veriť, že prinesiete spravodlivý a čerstvý vietor na rezort a že bude pokračovať. Ďakujem.
Číž, Miroslav, poslanec NR SR (2010-08-11):
Ďakujem pekne. Pán poslanec, no reagovať na toto, čo ste predviedli, a to ako predseda hospodárskeho výboru, kde obvykle býva dobrou vlastnosťou, že tí ľudia ako prvoplánovo nezmyselne neideologizujú, ale riešia praktické problémy fungovania, napríklad ekonomiky. Toto, naozaj ma to prekvapilo a vyrazilo mi to trošku dych, pán poslanec. Poviem vám takto. Jedinú vlastnosť, ktorú vám nebudem vyčítať, je zbabelosť. Vy skutočne nie ste zbabelý. Na toto, čo ste tu natárali, na to treba naozaj obrovskú odvahu. Rozprávať o Grécku ako o vláde, ktorú zničili socialisti, kde síce chvíľu vládli po období vojenskej diktatúry, kde po ôsmich zničujúcich rokoch pravicovej vlády prišli zhodou okolností socialisti k moci a tí socialisti dneska robia opatrenia, o ktorých hovorí aj Európska únia v celku, že sú akceptovateľné, a že v konečnom dôsledku by mohli byť receptom pre vyvedenie krajiny z krízy. Pán poslanec, ten dlh, ktorý tam vznikol, vznikol z celkom iných dôvodov, a vy to podľa môjho názoru musíte veľmi dobre vedieť. Začalo to v tom 80-tom roku thatcherizmom, reaganizmom, nadmernou akumuláciou kapitálu vo svetovom prostredí, vyťahovanie peňazí z národných štátov s tým, že to Grécko samozrejme pravdepodobne urobilo a niekoľko rozhodnutí, ktoré spôsobili túto obrovskú krízu, ale kde sú tie ratingové agentúry, o ktorých to tu neustále rozprávate, ktoré sú garantom toho, že vedia presne zhodnotiť stav, a že sa teda ten vývoj bude uberať serióznym smerom. Nedávno som bol vo verejnej diskusii s vaším rovnakým odborníkom, pravdepodobne ako vy, s pánom Janišom v televízii. Tvrdil dokonca, že aj tá Európa ako vyzerá hrozne, pretože tí socialisti, ktorí ju ovládajú, ju zaviedli do obrovského marazmu. A to v situácii, keď si ani nepamätám, kedy socialisti vládli v Európskom parlamente, a keď je šéfom, hlavným komisárom, človek, ktorý je... (Prerušenie vystúpenia predsedajúcim.)
Jurinová, Erika, poslankyňa NR SR (2012-10-25):
Ďakujem pekne všetkým kolegom, ktorí sa zapojili. Budem reagovať a dovolím si reagovať na pána kolegu Jasaňa, ktorý tu teda nie je, ale škoda, že ma nepočúval, pretože som hovorila, že, samozrejme, že preferujem celú nedeľu, ale možnosť nenariadiť prácu v maloobchodnom predaji na rannej zmene považujem znova za nejaký kompromis alebo ústupok, ktorý by mohol vyhovovať viacerým. Samozrejme, opakujem, že určite podporím voľno na celú nedeľu. Ten ďalší návrh, ktorý skritizoval pán kolega Jasaň, to sú tie barličky, o ktorých som hovorila. Možno, že keby ste boli v situácii, že máte, naozaj ja neviem, možno že nejaké morálne výhrady k nejakým činnostiam, keby ste mali nejaké morálne výhrady k pracovnému času, veľmi rád by ste využili to, že aj toto si môžete dať do Zákonníka práce. Ja som povedala, že je to možnože len nafúknutie pre niekoho, Zákonníka práce, ale zopakujem to, že je to návestie pre zamestnanca, že ľudia aj toto si nezabudnite, aj na toto máte právo, možnosť dohodnúť si to so zamestnávateľom a verím tomu, takéto dohody nebudú prebiehať, bohužiaľ, medzi zamestnancami, ktorí pracujú na 3 zmeny za minimálnu mzdu. Vravím, bohužiaľ. Verím, že raz sa dopracujeme k tomu, že naozaj aj vy zastanete právo takýchto zamestnancov a naplno to do Zákonníka práce dáte. Samozrejme, že vždy možno zamestnávateľa ovplyvniť. A k tým presunom sviatkov. Zaregistrovala som skôr od vás alebo z vašej strany snahu o to o zrušenie štátnych sviatkov. Pokiaľ bude dosť práce... (Prerušenie vystúpenia časomerom.)
Šefčík, Marek, poslanec NR SR (2022-02-22):
Ďakujem za slovo. Pán Blanár, vy ste v svojom príhovore spomenuli aj Igora Matoviča, že vás z niečoho obvinil a že aj my sme vás z niečoho obvinili a že sú to bludy, tak ja skúsim zareagovať na to. Dajú sa veci dohľadať, ľahko som si to zistil. Úrad pre verejné obstarávanie potvrdil, že Juraj Blanár, vtedy ako župan, kupoval CT prístroje v roku 2012 mimoriadne predražene. (Reakcie z pléna.) Dve cétečká za cenu štyroch. Prípadu sa ujala polícia a v roku 2019 vyšetrovateľ NAKA navrhol podanie obžaloby. (Reakcie z pléna.) Kritériá ste na župe, pán Blanár, nastavili pre verejné obstarávanie tak, aby vyhrala ponuka o 1,5 milióna eur vyššia ako ostatné. Možno s tým cétečkom súvisí aj tá vaša nehnuteľnosť. Vašu chatu, pán Blanár, stavala firma, ktorá dostala milióny od žilinskej župy. Lukratívna nehnuteľnosť v prostredí Terchovej, ide o trojpodlažný rodinný dom. Stavala ho spoločnosť SOAR, patriaca Gregorovi Hudecovi. Počas troch volebných období, pán Blanár, keď ste bačoval na župe, dostala práve táto spomínaná spoločnosť vyše 21 miliónov a uzavrela so župou 67 zmlúv. Chata s úžitkovou plochou 290 metrov štvorcových, čo sú asi štyri trojizbové byty. Pán Blanár, bavíme sa tu o neformálnych rozhovoroch, nie o skutkoch. Ja teraz hovorím o skutkoch. Aj vy, pán Blanár, asi nutne potrebujete, aby vyšetrovatelia nepracovali, aby sa to tu zastavilo, aby sa ten systém, váš systém, obludný systém vašich ľudí vrátil... (Prerušenie vystúpenia časomerom.)
Jurinová, Erika, podpredsedníčka NR SR (2013-06-19):
Ďakujem vám, pán poslanec. Otváram všeobecnú rozpravu. Do rozpravy sú písomne prihlásení za klub KDH pán poslanec Július Brocka a ďalej je prihlásený pán poslanec Jozef Mihál zo strany SaS. Nech sa páči, pán poslanec Brocka, máte slovo.
Kuffa, Štefan, poslanec NR SR (2020-07-15):
Ďakujem za slovo. Ženy nikto nevynecháva tu z toho, z tejto diskusie a ani sme ich nevyhnali tuná z tejto rokovacej sály. Teraz je ich naozaj menej tuná a je to tak na tú jednu ruku, ale pred tou dvanástou alebo pred hlasovaním bolo tu podstatne viac žien, za čo im aj ďakujem, ale nie je to len výsostne, že by to bola len výsostne mužská téma alebo ženská téma, ale dotýka sa to nás aj mužov. My chceme niesť zodpovednosť za naše rodiny, my chceme chrániť naše deti, my chceme chrániť naše manželky a predovšetkým – a nebojíme sa to povedať – chceme chrániť naše nenarodené deti. Nenarodené dieťa nemá nijakú šancu sa brániť. Keby sme to tak dali, kto z nás by chcel zomrieť takouto strašnou smrťou! Keby si bol aj najväčší zločinec, aj k najväčším zločincom pristupujeme humánne. V Amerike teraz sa vrátili späť k usmrcovaniu zločincov. Federálny súd teraz nedávno usmrtil tuším trojnásobného vraha smrtiacou injekciou, ale nebol odsúdený na smrť tak, že mu najprv odtrhneme alebo mu budeme odsekávať prsty, články prstov, odrežeme mu ruky, potom mu odtrhneme ruku, odtrhneme mu nohu, no a na záver, keď bude takéto jeho telo okyptené, tak hydraulikou mu rozpučíme hlavu a tak ho zlikvidujeme. Tieto potraty sa takto tuná ako robia. A ľudský život má byť chránený od svojho počiatku, lebo splynutím dvoch pohlavných buniek, tá zygota, to nie je nič iné ako budúci človek. Všetka tá informácia genetická, ktorá tam je, potom máme aj tie ruky, aj hlavu, aj to myslenie, aj mozog aj to tlčúce srdiečko toho dieťatka. A ten, kto sa rozhodne pre potrat, je to najhoršia vec v jeho živote.
P. Paška, predseda NR SR: (2008-09-10):
Ešte skôr ako pristúpime k tajnému hlasovaniu, chcem upozorniť, že v prípade nezvolenia dvoch členov Rady Slovenskej televízie sa vykoná druhé kolo voľby, do ktorého postupujú tí kandidáti, ktorí v prvom kole neboli zvolení a získali najväčší počet hlasov, a to dvojnásobok počtu členov, ktorých treba zvoliť. Pri rovnosti počtu hlasov postupujú všetci kandidáti, ktorí majú rovnaký najväčší počet hlasov. V prípade nezvolenia člena dozornej rady sa vykoná nová voľba na niektorej z ďalších schôdzí. Chcem znovu upozorniť, aby ste na hlasovacom lístku zakrúžkovali, alebo teda uviedli alternatívu, za ktorú hlasujete: „za“, „proti“ a „zdržiavam sa“. Pri voľbe členov Rady Slovenskej televízie je platný ten hlasovací lístok, na ktorom je označená alternatíva „za“ najviac pri dvoch kandidátoch. Pri voľbe dozornej rady jeden. Hlasovací lístok je neplatný, ak pri niektorom mene nie je voľba označená alebo ak je hlasovací lístok menený alebo doplňovaný. Hlasovanie vykonáme na osobitných hlasovacích lístkoch, ktoré sú označené písmenami A a B. Prosím overovateľov, aby sa ujali funkcie a dohliadli na priebeh voľby. Takže nech sa páči. (Akt tajného hlasovania.)
Grendel, Gábor, podpredseda NR SR (2020-09-29):
Pán poslanec Kuriak.
Pellegrini, Peter, predseda NR SR (2015-12-21):
S reakciou na faktické pán poslanec Zajac.
Gál, Gábor, poslanec NR SR (2014-03-25):
Ďakujem pekne za slovo, pani podpredsedníčka. Vážený pán poslanec Číž, asi ste chceli povedať, že s advokátskym vzdelaním, lebo s právnickým skoro každý, kto zatiaľ vystúpil, mal právnické vzdelanie. Áno, som zložil aj advokátsky sľub, ale takisto pán poslanec Lipšic je advokátom. A či poznám spis? Spis je na nete. Ale tu väčšina poslancov bude rozhodovať bez toho, aby nie spis, rozsudok, áno, prepáčte, aby vôbec ten rozsudok, ktorý je verejný, ako zverejnený, by vôbec čítal. Čiže nieže spis, ale ani rozsudok, ktorý je verejne prístupný, väčšina poslancov neprečítala. Vytvorila si mienku. A boli tu, zazneli tu pochybnosti, celkom oprávnene, či pán minister konal vo verejnom záujme alebo nekonal? Tu otázka neznie tak, že či mal právo podať dovolanie, lebo on nemal právo podať dovolanie, ale či to bolo v záujme verejnosti alebo v záujme toho odsúdeného regionálneho politika. A na túto základnú otázku treba odpovedať tak, aby sme videli, počuli a vnímali, že ten verejný záujem tam bol. A zatiaľ takáto odpoveď tu nepadla. Ani na ústavnoprávnom výbore, ani v pléne. Kebyže to je vysvetlené na pôde ústavnoprávneho výboru, tak tu dnes nesedíme. Ja pánovi poslancovi Lipšicovi nebudem podpisovať niečo pod tlakom alebo kvôli tomu, že aby som tu niečo predvádzal. Ale tu fakt to odôvodnenie chýba. A treba tomu zabrániť a... (Prerušenie vystúpenia časomerom.)
Ledecký, Vladimír, poslanec NR SR (2024-02-02):
Ďakujem pekne, pán predsedajúci. Vážená kolegynka, ja by som chcel reagovať na jednu vec, na materiál, ktorý nám ráno sa objavil na stole, a kde som hľadal autorov tohto materiálu a je tam uvedené, že autori sú ministerstvo spravodlivosti a úrad vlády. No neviem, či úrad vlády a ministerstvo spravodlivosti vie písať materiály, podľa mňa nevie, takže očakával by som, že tam budú uvedení skutoční autori. My vieme, že Trestný zákon nepripravoval nikto z ministerstva spravodlivosti, tak keď sa takýto materiál objaví, tak ja dúfam, že autori sa nehanbia pod to podpísať a, a povedia aj vzhľadom k tomu, že len tak letmo keď si to človek prejde, tak zistí, že sú tam veci, ktoré sú napadnuteľné na súde, či už ide o ohováranie alebo očierňovanie a tak ďalej, takže neviem, na koho sa ten dotyčný má obrátiť alebo koho má ako protistranu na súde uviesť, či to ministerstvo spravodlivosti a úrad vlády. Čiže nás na vysokej škole učili presne, ako sa takéto materiály píšu, ako sa uvádza autor a podobne, tak ja dúfam, že, ja dúfam, že to tam doplníte, lebo väzba je krásna, vidno, že sa na, na vydaní nešetrilo, úpravy, tabuľky, všetko, sú pekné, tak autori, dúfam, že sa k tomu priznajú. Ďakujem.
Žiga, Peter, podpredseda NR SR (2024-04-24):
Hlasujeme o bode 7 pozmeňujúceho návrhu. (Hlasovanie.) 144 prítomných, 66 za, 76 proti, 2 nehlasovali. Návrh sme neschválili.
Sulík, Richard, predseda NR SR (2011-05-24):
Prosím, hlasujte teraz o tom, že tento zákon bude postúpený do druhého čítania. (Hlasovanie.) Z prítomných 145 poslancov hlasovalo za 79, proti 63, zdržali sa 3. Tento návrh sme schválili, Národná rada sa uzniesla, že tento návrh zákona prerokuje v druhom čítaní. Nech sa páči.
Laššáková, Jana, podpredsedníčka NR SR (2015-05-29):
Vyhlasujem všeobecnú rozpravu za skončenú, pán navrhovateľ, už som to aj vyhlásila, nie. Pani spravodajkyňa, pani podpredsedníčka, nie. Prerušujem rokovanie o tomto bode programu. Ďalším bodom programu je prvé čítanie o návrhu poslancov Národnej rady Slovenskej republiky Jozefa Viskupiča a Lucie Nicholsonovej na vydanie zákona, ktorým sa mení a dopĺňa zákon č. 657/2004 Z. z. o tepelnej energetike v znení neskorších predpisov . Návrh zákona je pod tlačou 1511, návrh na jeho pridelenie na prerokovanie výborom je v rozhodnutí č. 1522. Dávam slovo poslancovi Jozefovi Viskupičovi, aby návrh zákona uviedol. Nech sa páči, pán poslanec, máte slovo.
Kresák, Peter, poslanec NR SR (2017-05-10):
Ďakujem pekne. Teraz dajte, prosím, hlasovať podľa návrhu pána kolegu poslanca Baránika najprv o bode 1 jeho pozmeňujúceho návrhu.
Laurenčík, Milan, podpredseda NR SR (2020-11-03):
Pán poslanec Dominik Drdul.
Bittó Cigániková, Jana, poslankyňa NR SR (2022-09-28):
Richard, osobných útokov nula, klamstiev nula, pripomínam Igorovu štatistiku, osobných útokov 37, klamstiev 40. Pripomínam, že preferencie OĽANO v júli 2020 boli 29,9 % a SMER-u vtedy boli 10,7 %, zatiaľ čo v septembri ’22, teraz, sú preferencie SMER-u 15 %, HLAS-u 19,3 a preferencie OĽANO 7,9. Z tohto jasne vyplýva, že Matovič pomáha Ficovi, tej mafii, o ktorom on, o ktorej on hovorí, tak Matovič svojím správaním pomáha návratu mafií. OĽANO pomáha SMER-u. A aj toto je dôvod a môže, môžeš to Richard odkázať pánovi Tarabovi, že ja napríklad budem kolegov SaS prosiť, aby sme sa teda nevracali v žiadnom prípade (povedané so smiechom) do tejto koalície, keď, keď tam, keď ju bude viesť OĽANO, lebo to je jedno, aj tak to vždy organizuje Matovič. Dobre, sme tam viacerí, ale určite toto budem robiť. A neviete, ako to dopadne, ale myslím si, že toho sa musíte až tak, pán Taraba, báť ako toho, že je tu jedna jediná istota. Ak Matoviča neodvoláme, určite sa nič nezmení. To povedal Richard veľmi dobre. Takže nehrajte sa tu na opozíciu. Pokiaľ ste sa s nimi dohodli a pokiaľ s nimi teraz kujete bandu, musíte to nejako ospravedlniť, ale vám vôbec neprekáža istota, že tu táto vláda bude ďalej? Lebo rozprávate o nejakej, o nejakej možnosti, že by Igor Matovič s jeho povahou s jeho povahovými črtami, tak ako ho poznáme, dovolil, aby sa SaS-ka mohla vrátiť do vlády. Ja si nemyslím, že to vôbec bude na stole. Ale ak vám pomôže, ak bude, tak ja určite budem kolegov prosiť, aby sme to nerobili. Preto, lebo OĽANO pomáha SMER-u a my nechceme, aby sa SMER vrátil. Aj to bol dôvod, prečo sme povedali dosť v tejto koalícií.
Galbavý, Tomáš, poslanec NR SR (2010-07-08):
Sľubujem. (Potlesk.)
Laurenčík, Milan, podpredseda NR SR (2021-03-17):
Posledným rečníkom v rozprave k tomuto bodu programu je prihlásený pán poslanec György Gyimesi. Správne som to vyslovil? (Reakcia rečníka.) Super.
Martinák, Ľuboš, poslanec NR SR (2019-06-19):
Ďakujem za slovo. Pani kolegyňa Zemanová, dovolím si zareagovať na Plán starostlivosti o lesy. V jednom sa zhodneme, že je to najvýznamnejší doklad, podklad hospodárenia v lesoch. Je to alfa – omega pre odborných lesných hospodárov a pre užívateľa lesa. Čo sa týka transparentnosti, môžem vám garantovať, že ho vytvárajú lesníci, takzvaní hulkári, odborníci naslovovzatí, ktorí okrem praktických skúseností sú nositeľmi osvedčení. Na to používajú našu literatúru, kde sme skutočne Top v Európe, dovolím si tvrdiť, či sa jedná o tabuliek meranie hmoty porastov nastojato, rastové tabuľky, využívajú pritom hospodárske súbory lesných typov, kde ich autorom bol profesor Zlatník. Na základe toho títo odborníci určujú hospodárske spôsoby a formy pri obnovných ťažbách, výchovné ťažby určujú, na základe toho určujú obnovné zastúpenie drevín, cieľové zastúpenie drevín, podiel prirodzeného zmladenia, na základe týchto vecí určujú aj prerezávky, kde sa majú robiť, kde nie, kde môž to nechať na prírodu, určujú plochové tabuľky. Naše tabuľky používajú lesníci v Nemecku, to si môžte zistiť, ale o inom chcem to dopovedať. Áno, nebolo by chybou, keby boli prizývané obce, hlavne preto, aby si to vypočuli, pretože pri všetkej úcte k starostom, on nemôže vedieť všetko a do problematiky vzrastových tabuliek a ostatných vecí je potrebné dlhšie štúdium a skutočné vedomosti.
Bagačka, Michal, poslanec NR SR (2014-01-31):
Ďakujem za slovo. Vážená pani predsedajúca, dámy a páni, pán minister, Výbor Národnej rady Slovenskej republiky pre hospodárske záležitosti ma uznesením č. 264 určil za spravodajcu k vládnemu návrhu zákona, ktorým sa mení a dopĺňa zákon č. 657/2004 Z . z. o tepelnej energetike v znení neskorších predpisov, tlač 831. Podľa § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa po formálnoprávnej stránke náležitosti uvedené v § 67 a 68 zákona Národnej rady č. 350/1996 Z. z. o rokovacom poriadku Národnej rady v znení neskorších predpisov, ako i náležitosti určené v legislatívnych pravidlách. Zo znenia návrhu zákona je zrejmý účel navrhovanej úpravy. Všeobecná časť dôvodovej správy obsahuje informáciu o cieli predloženého návrhu zákona a o súlade s Ústavou Slovenskej republiky a ostatnými všeobecnozáväznými predpismi, ako aj medzinárodnými zmluvami, ktorými je Slovenská republika viazaná. Osobitná časť dôvodovej správy obsahuje odôvodnenie jednotlivých ustanovení návrhu. Súčasťou je doložka vybraných vplyvov a doložka zlučiteľnosti s právom Európskej únie. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporúča uvedený návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky z 9. januára 2014 č. 819 a podľa § 71 rokovacieho poriadku Národnej rady navrhujem, aby návrh zákona prerokovali výbory: ústavnoprávny výbor a Výbor Národnej rady pre hospodárske záležitosti. Za gestorský výbor navrhujem Výbor Národnej rady pre hospodárske záležitosti. Odporúčam, aby výbory predmetný návrh zákona prerokovali v druhom čítaní vo výboroch do 30 dní a v gestorskom výbore do 32 dní od prerokovania v Národnej rade v prvom čítaní. Skončil som, pani predsedajúca, prosím, otvorte rozpravu.
Bugár, Béla, podpredseda NR SR (2016-09-23):
Pán poslanec Poliačik, nech sa páči, môžte reagovať na faktické.
Bugár, Béla, podpredseda NR SR (2019-06-18):
Ďakujem, pán minister. Teraz dávam slovo pánovi poslancovi Ďurovčíkovi, ktorý je určený ako spravodajca z gestorského výboru pre financie a rozpočet, nech sa páči.
Jurinová, Erika, podpredsedníčka NR SR (2012-09-20):
Ďakujem pánovi predkladateľovi. Žiadate si slovo, pán spravodajca? Pán spravodajca nežiada o slovo. Prerušujem rokovanie o tomto bode programu. Pokračujeme ďalším bodom programu, ktorým je prvé čítanie o návrhu poslancov Andreja Hrnčiara, Lászlóa Solymosa a Bélu Bugára na vydanie zákona, ktorým sa dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony . Návrh zákona má parlamentnú tlač 133, návrh na jeho pridelenie na prerokovanie výborom je v rozhodnutí č. 109. Dávam slovo pánovi poslancovi Andrejovi Hrnčiarovi, aby daný návrh uviedol.
M. Hort, podpredseda NR SR: (2007-11-28):
Pán poslanec Ďuračka bol posledný, ktorý vystúpil za poslanecké kluby v rozprave. A teraz budeme pokračovať ďalšími poslancami, ktorí sú prihlásení do rozpravy písomne. Prvým písomne prihláseným do rozpravy je pán poslanec Martin Fronc. Pán poslanec, nech sa páči, máte priestor v rozprave.
Pčolinský, Peter, podpredseda NR SR (2023-06-20):
Ďakujem pekne. Pán poslanec Lehotský, chcete reagovať na faktické?
Blanár, Juraj, poslanec NR SR (2019-06-21):
Ďakujem veľmi pekne. Vážený pán podpredseda, vážená snemovňa, dovoľte mi, aby som ešte po diskusiách, ktoré sme sa snažili k tomuto zákonu alebo presnejšie k tejto novele mať a vyprecizovať všetky veci, ktoré by mohli spôsobovať v praxi nejaké ťažkosti, predniesol pozmeňujúci návrh k tejto novele. Je to pozmeňujúci návrh pána poslanca Federiča a Blanára a znie takto: V súlade s ustanovením zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme pozmeňujúci návrh poslancov Národnej rady na vydanie zákona, ktorým sa dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov a doplnení zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov. K čl. I bod 1 (§ 4 sa dopĺňa odsekom 6) Za slovo „manželstva“ sa vkladá bodkočiarka a text: „to neplatí, ak sa vydáva doklad urýchlene na žiadosť poplatníka“. Úkonom; zdôvodnenie tohto, tejto zmeny je, že úkonom je aj vydanie dokladu urýchlene na žiadosť poplatníka. Preto je nevyhnutné v tomto prípade uviesť a jasne zadefinovať, že oslobodenie od poplatku sa nevzťahuje na uvedené prípady. To znamená, tých prípadov za urýchlenie vydania dokumentov je viacero, či už je to cestovný pas, alebo občiansky, alebo nejaký iný, technický, kde sa umožnilo občanom, aby mohli v určitých životných situáciách, keď potrebujú to urýchliť, si priplatiť a za to budú mať ten doklad vydaný. V tomto prípade sme preto pristúpili k tomu, aby bolo jasné, že sa to týka odpustenia všetkých tých základných poplatkov, ktoré si musí ten, ktorý ide si meniť priezvisko po uzavretí manželstva a musí si ich dnes uhradiť. A my chceme, aby ich nemusel uhrádzať, a tým sme uľahčili pri tomto akte všetkým tým si tieto doklady vymeniť bez poplatkov. Vážené dámy a páni, myslím si, že tento návrh zákona je už aj v zmysle toho, čo sme povinní od 1. mája zdokladovať pri každom navrhovanom zákone, že či má dopad či na manželstvo, alebo na rodinu, je v tomto prípade pozitívny. Okrem všetkých tých dokladovaní dopadu na štátny rozpočet a tak ďalej, ktoré sme museli robiť aj predtým, tak aj v tomto prípade, si myslím, že je to veľmi pozitívne, a preto vás chcem poprosiť o podporu tohto návrhu. Ďakujem pekne.
Kuffa, Štefan, poslanec NR SR (2020-05-13):
Pani Cigánkovej (Cigánikovej, pozn. red.) chcem povedať, viete, vy ste to tak veľmi hrubo, cynicky, taká útlocitná žienka, tie vaše očká jak sa smejú milo a vy by ste tak ako dokázali zavraždiť dieťa, jedno, jedno dieťa by ste zavra... (Reakcia poslankyne.) Pozrite sa, aký je rozdiel medzi, ja neviem, 30-tisíc, 
15-tisíc, 7-tisíc? A vy ste šéfka zdravotníckeho výboru? Vy viete... (Reakcia poslankyne.) Však, viete čo, keď chcete, môžte mi potom rozprávať tuná od mikrofónu. (Prerušenie vystúpenia predsedajúcim.)
Laurenčík, Milan, podpredseda NR SR (2021-06-25):
Na faktické poznámky bude teraz reagovať pán poslanec Milan Mazurek.
Klus, Martin, poslanec NR SR (2017-06-16):
Ďakujem pekne za slovo a najmä pánovi poslancovi Jurzycovi, že vecne, jasne a zrozumiteľne pomenoval, v čom je problém, s ktorým sa ja stretávam najmä v súvislosti s tým, že do dôchodku odchádza práve generácia mojich rodičov a niektorí veľmi citlivo vnímajú práve tieto skoky, ktoré nám tu jasne popísal. A preto by som rád počul možno aj od pána ministra, že či je nejaký problém s takýmto niečím, že by sme išli do dňového a nie do takéhoto skokového spôsobu vymeriavania dôchodkov, pretože ukazuje sa, že toto naozaj spôsobuje veľké napätie v spoločnosti a u niektorých až pocit krivdy. A myslím, že sme tu práve na to, aby sme takéto pocity zo spoločnosti odstraňovali. Ďakujem pekne.
Žiga, Peter, podpredseda NR SR (2024-05-10):
Pán poslanec Dubéci.
Drdul, Dominik, poslanec NR SR (2023-05-24):
Ďakujem veľmi pekne za slovo, pán predsedajúci. Dovoľte, aby som podľa § 73 ods. 1 rokovacieho poriadku vystúpil v prvom čítaní ako spravodajca určený ústavnoprávnym výborom k uvedenému návrhu zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Predseda Národnej rady vo svojom rozhodnutí navrhol, aby národný... návrh zákona, pardon, prerokovali ústavnoprávny výbor a výbor pre európske záležitosti. Za gestorský výbor navrhol ústavnoprávny výbor s tým, aby výbory prerokovali návrh zákona do 30 dní a gestorský výbor do 32 dní od jeho prerokovania v prvom čítaní. Zo znenia návrhu je zrejmý účel navrhovanej úpravy. Ako spravodajca určený navrhnutým gestorským výborom odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. Odporúčam zároveň návrh zákona prideliť výborom vrátane určenia gestorského výberu... výboru a lehoty na prerokovanie návrhu zákona vo výboroch v zmysle uvedeného rozhodnutia predsedu Národnej rady. Pán predsedajúci, prosím, otvorte rozpravu.
Kollár, Boris, predseda NR SR (2021-10-07):
Prosím, prezentujme sa a hlasujeme. (Hlasovanie.) Prítomných 127 poslancov, za 82, proti 8, zdržalo sa 35, nehlasovali 2. Konštatujem, že Národná rada schválila navrhnuté uznesenie. Teraz budeme hlasovať o bode 84 programu, je to druhé čítanie návrhu skupiny poslancov na vydanie zákona, ktorým sa mení a dopĺňa zákon 55/2017 Z. z. o štátnej službe (tlač 583). Prosím spoločnú spravodajkyňu z výboru pre sociálne veci poslankyňu Luciu Drábikovú, aby uvádzala hlasovanie. (Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov , tlač 583.)
Danko, Andrej, predseda NR SR (2016-05-18):
Ďakujem. Len krátke technické upozornenie, pokiaľ sa prihlási reagujúci na faktické poznámky tlačidlom č. 3, tak nebudú vznikať také technické problémy. Ďakujem. Poprosím vás, pán poslanec Jozef Viskupič sa prihlásil do rozpravy, pri... (Reakcia navrhovateľa.) Aha, chcete krátku reakciu, nech sa páči.
Figeľ, Ján, podpredseda NR SR (2013-06-25):
Na vystúpenie pani poslankyne sú faktické poznámky. Nech sa páči, Otto Brixi.
Laššáková, Jana, podpredsedníčka NR SR (2014-02-13):
Na vystúpenie pána poslanca s faktickými poznámkami páni poslanci Brocka a pani poslankyňa Mezenská. Končím možnosť prihlásiť sa s faktickými poznámkami. Nech sa páči, pán poslanec Brocka.
Hudacký, Ján, poslanec NR SR (2013-06-19):
Ďakujem pekne, pán predseda, ja by som taktiež chcel pripomenúť členom výboru pre hospodárske záležitosti, že zasadnutie výboru bude o 13.00 hodine v miestnosti č. 147. Ďakujem.
Grausová, Natália, poslankyňa NR SR (2018-12-05):
Vážený pán predsedajúci, vážení prítomní, v súlade s § 80 ods. 1 zákona o rokovacom poriadku som bola určená Výborom Národnej rady pre zdravotníctvo za spravodajkyňu k návrhu uvedeného zákona pod tlačou, ktorý je pod tlačou 1235. Predkladám informáciu k predloženému návrhu zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady pre zdravotníctvo. Odporúčam, aby predmetný návrh zákona výbory prerokovali do 25. januára 2019 a v gestorskom výbore do 28. januára 2019. Prosím, pán predsedajúci, otvorte všeobecnú rozpravu.
P. Hrušovský, predseda NR SR: (2003-10-21):
(Hlasovanie.) 147 prítomných, 97 za návrh, 43 proti, 7 sa zdržalo. Návrh sme schválili. Nech sa páči, ďalší návrh.
Martvoň, Anton, poslanec NR SR (2014-11-09):
Ďakujem pekne. Pán predseda Paška, podľa môjho názoru v tejto veci by ste mali určite podať trestné oznámenie. To, čo tu predviedol pán Lipšic, sú eštebácke praktiky typu, keď eštebáci v minulosti zriadili fiktívnu štátnu hranicu, aby odchytali tam ľudí, ktorí utekali pred socializmom. Toto je to isté, obdobné. Bola zriadená fiktívna firma na Belize s podobným alebo rovnakým menom, takéto firmy môžu byť zriadené aj na Seychelách a Sant Vincente. A jediný argument, čo tu má opozícia, je, že odkiaľ sa mohol nejaký Belizan dozvedieť o názve tej firmy. No jednoducho. Belizan je buď menovaný riaditeľ, alebo biely kôň, ktorému niekto za to platí na Belize za to, že nič nerobí, iba preberá poštu a podpisuje niečo za túto „schránkovú“ firmu. A teoreticky v pozadí tohto Belizana môže byť niekto z NOVY alebo dokonca niekto od pána Hlinu, lebo keďže na Belize je všeobecne známe, že neexistuje verejne dostupný register firiem, tak nie je to možné ani vypátrať. Toľko z mojej strany.
Kéry, Marián, poslanec NR SR (2014-09-19):
Pán poslanec Kaník, oceňujem, že po odchode Mikuláša Dzurindu z poslaneckého klubu SDKÚ – DS sa snažíte uchopiť zahraničnú agendu. Ale to je jediné, a možno to vyznie neskromne, lebo nie som v politike tak dlho ako vy, ale po odchode Dzurindu nastala akási veľká diera, ale vy ste len veľmi, veľmi malou záplatou. Téma je Ukrajina, ale vy ste 80 % svojej energie venovali Ruskej federácii. Vás to baví donekonečna omieľať rôzne vyhlásenia o tom, ako Fico je ruský agent, ako my sme tu pomaly nejakí platení provokatéri? Veď my máme záujem na tom, aby Ukrajina bola naozaj štandardnou krajinou, ale v ktorej musí platiť právo a poriadok. Vy si myslíte, že Ruská federácia urobila zle, keď chcela, aby jej Ukrajina platila za plyn? Súhlasím s vami, že tie ceny sú vysoké. Ale kto ich nastavil? Kto ich vyrokoval? Boli to ukrajinskí politici a pani Tymošenková, ktorú ste sa vy a vaši podobní politici snažili dostať z väzenia. Viete čo, naozaj ja nemám k tomu čo viacej dodať, ale opýtam sa vás ešte to isté, čo som sa opýtal kolegu Dzurindu. Kopli ste si do Putina, ale povedzte nám, odpovedajte mi, prosím vás, kto je alternatívou vládnutia v Ruskej federácii miesto Putina? Liberál Žirinovský, komunista Zjuganov alebo šachový veľmajster Kasparov? Povedzte mi to, prosím vás, keď teda hovoríte o tom, že Putinov režim raz padne. Ďakujem pekne. (Potlesk.)
Hrušovský, Pavol, podpredseda NR SR (2011-09-13):
Pán poslanec Žiga.
Pellegrini, Peter, predseda NR SR (2024-02-27):
Ďalší v rozprave pán poslanec Šmilňák.
Laššáková, Jana, podpredsedníčka NR SR (2013-10-24):
S reakciou pán poslanec Zajac. Nech sa páči.
Blaha, Ľuboš, poslanec NR SR (2014-11-10):
Ďakujem pekne pánom kolegom, najmä tým, ktorí vystupovali korektnejšie, ako povedzme pán Mičovský, Galko, Kiššová alebo Kadúc. Takto si predstavujem, ďakujem tým, ktorí vystupovali korektnejšie, takto si naozaj predstavujem reakcie, nemusíme spolu súhlasiť, ale naozaj sa bavme trošku dôstojne. Ja sa pokúsim reagovať veľmi vecne. Pán poslanec Mihál, nikto nič nekryje, práve naopak, vyšetruje sa to. Pochopte toto, keď niekto niečo vyšetruje, tak to je nie krytie. Alebo máme ich rovno popraviť bez súdu? Lebo ste to vy povedali, alebo nerozumiem, naozaj. Vyšetruje sa. Ešte raz, vyšetruje sa. Druhá vec. Pán Matovič, vy ste hovorili, že ste sa, že som klamal, lebo som, že ste sa postavili v kauze daňového riaditeľstva a chceli ste odvolanie Mikulčíka. Ale ak by ste boli spravodlivý a analogický v dnešnej situácii, tak by ste povedali, že okej, tak boli odvolaní tí, ktorí za to mohli. Ale vy chcete dneska odvolanie premiéra. Tak ste sa mali aj v prípade daňového riaditeľstva postaviť a chcieť odvolanie Radičovej. Takže očividne máte dvojaký meter. Ďalšia vec. Pán poslanec Hlina, ja to neberiem osobne, tie vaše urážky, to je proste, vy ste proste trošku ješitný, ja to vás tak poznám, a vy ste mi chceli vrátiť toho Laurela a Hardyho a teraz ste trošku prskali, ja to beriem s humorom, dobre. Trošku menej s humorom beriem to, čo hovoril pán Poliačik, lebo to bola čistá podpásovka a zákerné, lebo ja som mu venoval kompliment, on mi to vrátil vyslovene, takto sa nechová dospelý, slušný človek. Ale takisto to chápem ako akési emočné vypätie z tejto schôdze. K pani Nicholsonovej, k tej lobotómii naozaj nebudem reagovať, hovoria z nej hormóny, gratulujem k potomstvu a nič k tomu nebudem viac dodávať. Jediné, čo by som k veci dodal ešte k pani Šípošovej, prečítajte si, pani Šípošová, prehlásenie z 22. novembra, ktoré išlo z námestia SNP v Bratislave, kde sa hovorí priamo o tom roku ´68: „Prehodnoťme hodnoty Dubčekove“ a tak ďalej. Vy ste boli, verím, mali nejaké dojmy z toho novembra, ale toto je realita, to sú historické fakty a tam ma naozaj nemáte prečo poučovať. Takže, páni kolegovia, ďakujem za diskusiu, skúsme takto vecnejšie.
Bugár, Béla, podpredseda NR SR (2018-11-21):
Pán spravodajca, chcete zaujať stanovisko? Nech sa páči, máte slovo.
Pellegrini, Peter, predseda NR SR (2015-12-04):
Ďalší v rozprave vystúpi pán poslanec Fronc, nech sa páči.
Grendel, Gábor, podpredseda NR SR (2023-02-01):
S reakciou na faktické poznámky pán podpredseda Blanár.
Žitňanská, Lucia, poslankyňa NR SR (2015-06-15):
Ďakujem veľmi pekne. Napriek tomu, že sa Robert Fico dlhé roky snaží hovoriť o tom, že kauza Gorila je kauzou druhej Dzurindovej vlády, tak po bezmála 10 rokov vlády Roberta Fica a nevyšetrenia kauzy Gorila počas týchto bezmála 10 rokov vlády Roberta Fica už sa Robert Fico nemôže tváriť, že to nie je jeho kauza. To je poznámka číslo 1. Ale teraz z iného súdka. Pán špeciálny prokurátor, to je politická kauza a bude politická kauza. Z toho, tomu sa proste nedá vyhnúť, pretože zasahuje špičky politikov a ovplyvnila jedny voľby a, žiaľ, hrozí, že ovplyvní aj druhé voľby. A môže ovplyvniť, najmä ak budú selektívne púšťané informácie a nebudú existovať nejaké jasné výsledky. Preto sa domáhame výsledkov vyšetrovania, pretože samozrejme, že vo všeobecnosti platí, že každé vyšetrovanie môže skončiť buď tým, že je niekto obžalovaný, alebo tým, že je konanie zastavené pre nedostatok dôkazov alebo že sa skutok nestal. Ale nejaký výsledok potrebujeme mať na stole, pretože potom naozaj hrozí, že môže táto kauza ovplyvniť aj ďalšie voľby. A jediná cesta, ako tomu predchádzať, je, že v kauze tohto typu proste vyšetrovatelia, dozorujúci prokurátor proste musia stáť otvorene a poskytovať maximálne možné penzum informácií, ktoré môžu poskytnúť, aby dôveryhodnosť celého vyšetrovania sa naozaj dala nejakým spôsobom verifikovať, pretože v opačnom prípade, práve naopak, sa dáva priestor... (Prerušenie vystúpenia časomerom.)
Blaha, Ľuboš, podpredseda NR SR (2024-04-19):
Pani poslankyňa Tina Gažovičová.
Pellegrini, Peter, predseda NR SR (2015-02-18):
Ďakujem pekne. Ďalší v poradí v rozprave vystúpi pán poslanec Kaník. Nie je v sále, stráca poradie. Posledný písomne prihlásený pán poslanec Petrák. Nie je tu, stráca poradie. Pán poslanec Kaník, nie je tu, čiže úplne prichádza o možnosť vystúpiť. Pán poslanec Petrák (reakcia z pléna), detto, takže dávam teraz možnosť prihlásiť sa do rozpravy ústne. Nech sa páči. Končím možnosť prihlásiť sa do rozpravy, posledný je pán poslanec Muňko. Takže šesť pánov poslancov. Prvý v rozprave vystúpi pán poslanec Matovič. Nech sa páči.
Pellegrini, Peter, predseda NR SR (2015-02-11):
Ďakujem pekne. Pani spravodajkyňa? Ďakujem pekne. Takže prerušujem rokovanie o tomto bode programu. Vyhlasujem obedňajšiu prestávku. O 14. hodine budeme pokračovať práve návrhom pani poslankyne Lucie Žitňanskej na vydanie zákona o konkurze a reštrukturalizácii, tlač 1370. Prajem dobrú chuť k obedu. (Prerušenie rokovania o 12.10 hodine.) (Pokračovanie rokovania o 14.00 hodine.)
Laurenčík, Milan, poslanec NR SR (2016-05-18):
Ďakujem za slovo. Vážený pán predseda Národnej rady, vážené panie poslankyne, páni poslanci, na úvod by som začal tak trošku možno netradične pri predkladaní zákona. Doteraz sme na tejto schôdzi rokovali o správach a teraz začíname vysoko neodbornými zákonmi, priam hlúposťami, ktorými chceme zahltiť Národnú radu. Takto nejak sa vyjadril pán predseda Národnej rady v televíznej relácii. Tak mi dovoľte uviesť návrh ústavného zákona... (Prerušenie vystúpenia predsedajúcim.)
Ďuriš Nicholsonová, Lucia, podpredsedníčka NR SR (2019-01-29):
Otváram teraz možnosť prihlásiť sa k tomuto bodu ústne. Končím možnosť prihlásiť sa do rozpravy. Prihlásili sa traja páni poslanci. Pán poslanec Budaj, pán poslanec Heger, pán poslanec Krajčí. Pán poslanec Budaj, nech sa páči.
T. Lebocký, poslanec: (2009-04-29):
Pán predseda, dajte, prosím, hlasovať o bodoch spoločnej správy 1, 2, 3, 5 až 21, 23 až 57, 59, 61 až 105, 107, 109, 111, 114 až 116, 118, 120, 122, 123, 125, 127, 128, 130, 132, 134, 135, 140, 142 s návrhom gestorského výboru uvedené body schváliť.
Šedivcová, Viera, poslankyňa NR SR (2014-10-15):
Musím zareagovať na pána kolegu Novotného v tom zmysle, že vy asi ste sa minuli povolania, myslím si, že by ste možno boli dobrý aj v prognostickom ústave, pretože vy s takou istotou tvrdíte, čo tu bude o rok. Vôbec s vami nemôžem súhlasiť, že je to len krátkodobé, marketingové a populistické riešenie, pretože veľmi dobre vieme, že ktorá kategória ľudí je najviac ohrozená nezamestnanosťou, kto si nevie nájsť prácu. Sú to naozaj ľudia tí, ktorí sú dlhodobo nezamestnaní, čiže strácajú sa u nich akékoľvek pracovné návyky, ale aj ľudia s veľmi nízkym vzdelaním, o ktorých ani nie je až tak veľký záujem a nie sú motivovaní. Práve vláda tento balíček a rezort ministerstva nastavili pre túto kategóriu ľudí, aby sa mohli zamestnať, pretože vieme, že tí ľudia so základným alebo možno aj s neukončeným základným vzdelaním si naozaj ťažko hľadajú prácu v ktoromkoľvek regióne a tu by mal byť práve súbeh tej dávky a súbeh tej minimálnej mzdy, pretože nenahovárajme si, že takéhoto nekvalifikovaného zamestnanca zamestnávateľ zaplatí nad rámec minimálnej mzdy. A čo bude o tých 6 mesiacov alebo o tých 12 mesiacov? No bude to, že pokiaľ sa takýto motivovaný zamestnanec bude chcieť udržať v práci, tak bude pracovať, bude sa snažiť a možno po roku mu ten zamestnávateľ aj pridá k tej minimálnej mzde možno nejakú prémiu, možno nejakú inú odmenu a tu sa vlastne ten trh aj takýmto spôsobom vyselektuje, že tí, ktorí budú chcieť pracovať, tak za ten rok sa osvedčia a budú pracovať ďalej a tí, ktorí nebudú chcieť, no je mi ľúto. Vždy takí tu budú a vždy takí aj boli, aj za vašej vlády, aj za našej vlády. Ďakujem.
Zmajkovičová, Renáta, podpredsedníčka NR SR (2012-06-21):
Pán poslanec Mičovský.
P. Gabura, poslanec: (2009-09-09):
Navrhovaná novela nijako nespochybňuje užitočnosť povinnosti podrobovať sa od nadobudnutia 65. roku veku pravidelnej zdravotnej prehliadke. Aj dvojročnú frekvenciu týchto povinných zdravotných prehliadok navrhovaná novela ponecháva v pôvodnom znení. Táto zdravotná prehliadka však nie je rozmarom tých, ktorí o ňu žiadajú, ani nie je dôsledkom ich protiprávneho konania, ale je ich zákonnou povinnosťou vyplývajúcou z nadobudnutia veku. Keďže ide o ľudí, ktorí po celý život odvádzali poplatky do systému zdravotného poistenia, nie je spravodlivé, aby sa od nich na základe novej zákonnej povinnosti a na základe dovŕšenia určitého veku požadovalo hradiť si tieto zdravotnícke výkony z vlastných zdrojov. Ide spravidla o dôchodcov, takže pre nich sa takáto povinnosť často rovná praktickému zákazu viesť motorové vozidlo, i keď sú ešte na jeho vedenie fyzicky a psychicky spôsobilí. Pravidelná zdravotná prehliadka, ktorá pre týchto ľudí vyplýva zo zákona, nie je úkonom zdravotnej starostlivosti, ale je svojou povahou preventívnou prehliadkou. Navrhovaná úprava preto kvalifikuje túto prehliadku ako preventívnu zdravotnú prehliadku a navrhuje, aby sa hradila z prostriedkov zdravotného poistenia. Navrhovaná úprava je spravodlivá nielen preto, lebo ide o ľudí, čo do systému zdravotného poistenia po celý život aktívne prispievali. I v porovnaní s inými kategóriami ľudí sú dnes seniori vodiči nad 65 rokov v tejto veci diskriminovaní. Pravidelné zdravotné prehliadky musia totiž absolvovať aj niektorí vodiči z povolania, napríklad vodiči záchranných služieb. Ani oni si túto povinnosť nespôsobili sami, a preto celkom logicky náklady tejto prehliadky neznášajú osobne. Zo zdravotného poistenia sa uhrádzajú dokonca i ročné preventívne zdravotné prehliadky poistencov aktívnych v organizovanom športe do 18 rokov. Preto by bolo necitlivé, nezdvorilé a nespravodlivé, aby sme od ľudí, čo si už svoje zaplatili, čo na sklonku života žijú z pár korún, požadovali úhradu týchto zdravotných prehliadok tak, ako je to v súčasnom zákone. Navrhovaná právna úprava je v súlade s Ústavou Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná. Návrh zákona bude mať dopad na rozpočty zdravotných poisťovní v celkovom odhadovom rozsahu 500-tisíc eur ročne, nebude mať dopad na štátny rozpočet a ani na ďalšie verejné rozpočty, neprináša nárok na pracovné sily a nemá vplyv na zamestnanosť a tvorbu pracovných miest ani na životné prostredie. Znova chcem poprosiť vládnu koalíciu, je to krok, ktorý potrebuje na prvom mieste občan a tu sa vytráca akokoľvek politika. Ďakujem.
Laššáková, Jana, podpredsedníčka NR SR (2015-02-12):
Na vystúpenie pána poslanca s faktickou poznámkou sa hlási pán poslanec Martvoň. Končím možnosť prihlásiť sa s faktickými poznámkami. Nech sa páči, pán poslanec Martvoň.
J. Tkáčová, poslankyňa: (2003-10-31):
Zároveň navrhované znenie obchádza ustanovenie § 11 zákona č. 61/1977 Zb. o lesoch v znení neskorších predpisov, podľa ktorého štátny lesný fond možno užívať len so súhlasom ministerstva na základe ním udelenej výnimky. Zároveň upozorňujem, že nie je jasné, o koľko tisíc hektárov pôdy ide. Dnes vysoké školy užívajú majetok štátu na základe zmluvného vzťahu a nevidím dôvod na zmenu tohto stavu. Veď tento majetok má slúžiť na výučbu žiakov, a nie na podnikanie s majetkom, vysokou školou, tak ako sa to uvádza v novom bode, čo je uvedené v bodoch správy 10 a 35. Preto navrhujem tieto dva body vyňať na osobitné hlasovanie, ale zároveň musíme vyňať na osobitné hlasovanie aj bod 12 spoločnej správy, nakoľko v prípade neschválenia bodov 10 a 35 a schválenia bodu 12 nebude existovať titul na užívanie týchto poľnohospodárskych a lesných pozemkov, pretože v bode 12 sa ruší možnosť užívať tieto pozemky na základe prenájmu. Teda je nutné, aby sme o všetkých troch bodoch 10, 12 a 35 hlasovali naraz a osobitne. Ďakujem za pozornosť.
Ľ. Vážny, minister dopravy, pôšt a telekomunikácií SR: (2008-10-30):
Napriek tomu všetkému našou ambíciou je zabezpečiť, momentálne máme ukončenú technickú štúdiu, ideme začať proces EIA, ktorý podľa súčasných pravidiel trvá cca rok a nie je závislý od nás a chceli by sme do roku 2011 dotiahnuť stavebné povolenie a v roku 2011 začať s prvým úsekom, to je Bratislava – Šamorín a ten by sme chceli ukončiť do roku 2012 a takisto začať aj s úsekom po Dunajskú Stredu, ktorý by mal byť ukončený v roku 2014. Takéto sú plány v programe, ktorý sme včera predostreli s tým, takisto si uvedomujem, že najmä po Šamorín je tá situácia ozaj katastrofická a treba ju riešiť a takisto vás ubezpečujem o tom, že po D4 je asi najproblematickejšia táto R7 na Slovensku. Samozrejme, okrem tých projektov, ktoré som povedal, že už pripravujeme a už sú pred realizáciou alebo sa realizujú, ako sú PPP projekty, resp. tie úseky popod Strečno atď. Čiže, myslím na to s plnou vážnosťou a budeme to riešiť. Ale potrebujeme v tej príprave naše ramená, inak nám budú znepríjemňovať a predlžovať čas prípravy všetky zainteresované subjekty, ktoré v tomto procese vystupujú. Čo sa týka finančnej krízy, samozrejme, ja som sa tiež vyjadril, že predtým sme mali pretlak ponúk bánk a teraz ten pretlak ponúk bánk nemôžem tak hodnotiť, naopak, je nejaká ochabnutosť bánk, ale napriek tomu všetkému uvidíme 12. 11., kedy je predkladanie ponúk na ten prvý balík, tú R1 a tam uvidíme, aké ponuky vlastne budú a ako budú bankami kryté s tým, že z koncesného dialógu, ktorý sme viedli a už sme ho uzatvorili, vyplynulo to, že zo štyroch uchádzačov, ktorí sú v hre, minimálne traja dajú ponuky a ten štvrtý takisto, zrejme, dá ponuku. Takže ešte to neviem, uvidím a môžem vám to oznámiť 12. 11. Ja pevne verím, že aj napriek finančnej kríze budú právoplatné ponuky, aby sme vedeli ten proces posunúť ďalej na tento prvý balík, pretože objemovo nie je až taký veľký a, samozrejme, tá ochota a chuť či už stavbárov, tak aj bánk, ktoré ešte sú ako-tak zdravé, je veľká a myslím, že dospejeme k zdarnému koncu na tom prvom balíku PPP projektov a tie ostatné zase uvidíme, až keď budú ponuky na tie ďalšie. Ďakujem. Skončil som.
Blanár Juraj, podpredseda NR SR (2023-06-27):
Beriem na vedomie.
Grendel, Gábor, poslanec NR SR (2023-11-24):
Ďakujem za slovo. Pán minister, každým jedným vystúpením v rozprave len potvrdzujete, že návrh na vaše odvolanie je úplne, ale úplne opodstatnené. Vy ste najprv rozhodli o odprataní policajtov, ktorí vyšetrovali politicky exponované kauzy, a až dodatočne ste začali hľadať právne argumenty. Ale tie argumenty ste mali dať do svojho rozhodnutia, a nie ich hľadať ex post, aby tá pomsta bola menej okatá. Prečo ste riadne nezdôvodnili svoje personálne rozkazy, k tomu ste ani teraz nepovedali nič. Ak ste presvedčený o tom, že prokuratúra pridelila týmto policajtom štatút chráneného oznamovateľa nezákonne, prečo ste sa neobrátili na Úrad na ochranu oznamovateľov, aby vám to potvrdili? Ani k tomu ste nepovedali nič. Prečo ste sa vyhrážali trestným stíhaním sudcovi, ktorého rozhodnutie sa vám nepáčilo? Ani k tomu ste nepovedali nič. V úvode ste sa sťažovali, že kým ste v parlamente, vaša práca na ministerstve stojí, to je celkom dobrá správa, po vašich vystúpeniach v rozprave je zrejmé, že opozícia nemohla urobiť pre Slovensko nič lepšie v tejto chvíli, a mali by sme vás sem volať častejšie. (Potlesk.)
Pčolinský, Peter, podpredseda NR SR (2023-06-28):
Prezentujeme sa a hlasujeme. (Hlasovanie.) Prítomných 117, za 83, proti 8, zdržalo sa 26. Pozmeňovací návrh sme schválili.